  Руслан Нуриахметов Майя Бывальцева Кизнер ёрос эмъюртлэн стационарысьтыз нылпиослы ёзэтэз но паласькись всиёнъёсъя ёзэтэз рос-прос тупатъялозы. Ужъёсты 2022-тӥ арын кутскозы. Со сярысь Удмуртиысь кивалтэтлэн тӧроезлэн воштӥсез Эльвира Пинчук ёросэ выуылыкуз вераз, ивортӥз элькунысь тазалыкез утёнъя министерстволэн пресс-службаез. « Рос-прос тупатъян ужъёсты одӥг этажъем юртын ортчытозы, али со уже уг кутӥськы. Дасяськон но тупатъян ужъёслы Удмуртилэн коньдэтаз оглом 24,2 миллион манет чакламын » Эльвира Пинчук, Удмуртиысь кивалтэтлэн тӧроезлэн воштӥсез Эмъюртын электротыл, ву, шуныт сётон сӧзнэтъёс, вентиляциез тупатъяны, нырысетӥ этажысь вань висъетъёсты выльдыны-буяны, озьы ик ветлыны шугъяськись муртъёс понна луонлыкъёс кылдытыны чакламын. « Туннэ проектно-сметной ужкагазъёсты дасян мынэ, лэсьтӥськон ужъёсты ар пумозь йылпумъяны малпаськом. Ужаны лэзись ужкагазъёсты басьтон дырез чакласа, пациентъёсты 2023-тӥ арын толшоре – тулыспалэ кутыны ӧдъялом » Александр Гайнцев, Кизнер ёрос эмъюртлэн валтӥсь эмчиез Та дыре эмъюртысь 25 койкалы чаклам нуназе но уй-нунал ужась стационаръёс 1962-тӥ арын пуктэм кык этажъем юртын инытясько, со 100 процентлы сузмемын ни. Ватсалом, Кизнерысь стационар тазалыкез утён удысысь эшшо одӥгез объект, кудӥз туэ элькун коньдэт чотын тупатъямын луоз. Удмуртилэн бюджетаз солы оглом 500 миллион манет котыр чакламын. Тодэ вайытом, озьы ик 2022-тӥ арын Якшур-Бӧдья ёрос эмъяськоннилэсь нылпи ёзэтсэ рос-прос тупатъяны кутскозы.  Тегъёс: Удмуртия Кизнер эмъяськонниос тупатъянужъёс ЭльвираПинчук  